Vyhlásenie predkladateľa

Návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov sa na rokovanie vlády Slovenskej republiky predkladá s jedným rozporom s Ministerstvom financií Slovenskej republiky.

Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 45 subjektom, v dňoch od 21. augusta 2006 do 23. augusta 2006 v skrátenej lehote. 
K materiálu bolo celkovo zaslaných 9 pripomienok, z toho 4 zásadné. Zásadné pripomienky uplatnilo Ministerstvo vnútra SR a po termíne zaslalo zásadné pripomienky aj Ministerstvo financií SR. K zásadným pripomienkam sa uskutočnilo rokovanie dňa 23. augusta 2006 na Ministerstve zdravotníctva SR.

Na rokovaní sa zúčastnili zástupcovia Ministerstva vnútra SR, Ministerstva obrany SR a Všeobecnej zdravotnej poisťovne, a.s.
Ministerstvo vnútra SR navrhovalo odňatie možnosti určitých osôb poistiť sa v ktorejkoľvek zdravotnej poisťovni (príslušníci Policajného zboru, Armády SR, Slovenskej informačnej služby a pod.), ktorí sú poistení v Spoločnej zdravotnej poisťovni, vzhľadom na špecifickú skupinu osôb, ktorá si vyžaduje rozdielny prístup.
Ministerstvo zdravotníctva SR v legislatívnom procese k tomu materiálu pripomienku neakceptovalo, nakoľko ide nad rámec novely zákona, ale prisľúbilo zaoberať sa týmto problémom v najbližšej novele tohto zákona.
Zástupcovia Ministerstva financií SR sa na rokovaní nezúčastnili.